----

----

II Tiesību akti, kuru publicēšana nav obligāta

Revīzijas palāta

----

EIROPAS KOPIENU REVĪZIJAS PALĀTAS REGLAMENTS

SATURS

I SADAĻA: PALĀTAS ORGANIZĀCIJA

II SADAĻA: PALĀTAS DARBA PROCEDŪRAS

III SADAĻA: VISPĀRĪGIE UN NOBEIGUMA NOTEIKUMI

EIROPAS KOPIENU REVĪZIJAS PALĀTA,

ņemot vērā Eiropas Kopienas dibināšanas līgumu un jo īpaši tā 248. panta 4. punkta piekto daļu,

ņemot vērā Eiropas Atomenerģijas kopienas dibināšanas līgumu un jo īpaši tā 160.c panta 4. punkta piekto daļu,

saņēmusi Padomes 2004. gada 15. novembra apstiprinājumu,

IR PIEŅĒMUSI ŠO REGLAMENTU.

I SADAĻA

PALĀTAS ORGANIZĀCIJA

I NODAĻA

PALĀTA

1. pants

Koleģiālā būtība

Saskaņā ar Līgumiem un Finanšu regulu Palāta ir organizēta un strādā kā koleģiāla struktūra, ievērojot šo reglamentu.

1. IEDAĻA

LOCEKĻI

2. pants

Amata pilnvaru termiņa sākums

Locekļa amata pilnvaras termiņš sākas dienā, kas šim nolūkam noteikta aktā par iecelšanu amatā, vai, ja minētajā aktā konkrēta diena nav noteikta, tad minētā akta pieņemšanas dienā.

3. pants

Locekļu saistības un to pienākumu izpilde

Locekļi pienākumus pilda saskaņā ar EK līguma 247. panta 4. un 5. punktu un saskaņā ar EAEK līguma 160.b panta 4. un 5. punktu.

4. pants

Atlaišana no amata un tiesību atņemšana uz pensiju vai citām atbilstīgām priekšrocībām

1.   Ja Palāta ar tās locekļu vairākumu uzskata, ka tās rīcībā nonākusī informācija pamatoti liecina par to, ka kāds loceklis vairs neatbilst vajadzīgajiem nosacījumiem vai nepilda uzticētos pienākumus (EK līguma 247. panta 7. punkts un EAEK līguma 160.b panta 7. punkts), tad tā uztic priekšsēdētājam vai – gadījumos, kad priekšsēdētājs ir attiecīgais loceklis – tam loceklim, kam saskaņā ar šā reglamenta 5. pantu ir nākamā augstākā pakāpe pēc priekšsēdētāja, sagatavot provizorisku ziņojumu.

2.   Provizorisko ziņojumu kopā ar apliecinošiem dokumentiem izsūta visiem locekļiem, tostarp attiecīgajam loceklim, kurš iesniedz rakstisku atbildi pieņemamā termiņā, ko nosaka priekšsēdētājs vai – gadījumos, kad priekšsēdētājs ir attiecīgais loceklis – loceklis, kam ir nākamā augstākā pakāpe.

3.   Palāta attiecīgajam loceklim paskaidrojumus lūdz sniegt arī mutiski.

4.   Lēmumu par lietas nodošanu Tiesai, lai attiecīgo locekli atlaistu no amata un/vai lai viņam atņemtu tiesības uz pensiju vai citām atbilstīgām priekšrocībām, pieņem aizklātā balsošanā ar četru piektdaļu Palātas locekļu balsu vairākumu. Attiecīgais loceklis balsošanā nepiedalās.

5. pants

Hierarhija

1.   Locekļu pakāpi aiz priekšsēdētāja nosaka, pamatojoties uz viņu stāža ilgumu Palātā. Locekli amatā ieceļot atkārtoti, ņem vērā iepriekšējo amata pilnvaru termiņu pat tad, ja atkārtotā iecelšana notiek pēc pārtraukuma.

2.   Ja vairāki locekļi amatā stājušies vienlaikus, tad viņu pakāpi hierarhijā nosaka, pamatojoties uz vecumu.

6. pants

Locekļu aizstāšana uz laiku

1.   Ja kāda locekļa amata vieta kļūst vakanta, tad Palāta izraugās vienu vai vairākus locekļus, kuri pilda attiecīgos pienākumus, uz laiku, līdz tiek iecelts jauns loceklis.

2.   Ja kāds loceklis nevar pildīt amata pienākumus neklātienes vai citu ierobežojumu dēļ, tad šo locekli uz laiku aizstāj viens vai vairāki citi locekļi saskaņā ar Īstenošanas kārtību.

2. IEDAĻA

PRIEKŠSĒDĒTĀJS

7. pants

Priekšsēdētāja ievēlēšana

1.   Jaunu priekšsēdētāju Palāta ievēl pirms beidzas kārtējā priekšsēdētāja amata pilnvaru termiņš. Tomēr, ja kārtējā priekšsēdētāja pilnvaru termiņš beidzas vienlaikus ar locekļu daļēju nomaiņu, kas paredzēta EK līguma 247. panta 3. punktā un EAEK līguma 160.b panta 3. punktā, tad priekšsēdētāja vēlēšanas notiek tūlīt vai vēlākais 15 darba dienās pēc tam, kad sākusi strādāt Palāta jaunajā sastāvā.

2.   Priekšsēdētāju ievēl aizklātā balsošanā. Par priekšsēdētāju ievēl to kandidātu, kurš balsošanas pirmajā kārtā iegūst divu trešdaļu Palātas locekļu balsu vairākumu. Ja neviens kandidāts minēto vairākumu neiegūst, tad uzreiz tiek rīkota balsošanas otrā kārta, kurā par priekšsēdētāju ievēl to kandidātu, kurš iegūst Palātas locekļu balsu vairākumu. Ja arī otrajā kārtā neviens kandidāts locekļu balsu vairākumu neiegūst, tad tiek rīkotas turpmākas kārtas, ievērojot Īstenošanas kārtībā paredzēto procedūru.

8. pants

Priekšsēdētāja aizstāšana uz laiku

1.   Ja priekšsēdētāja amata vieta kļūst vakanta, tad to uz laiku ieņem aizejošais priekšsēdētājs ar nosacījumu, ka viņš vēl aizvien ir Palātas loceklis un ir rīcībspējīgs. Visos citos gadījumos par priekšsēdētāja vietas izpildītāju kļūst loceklis ar attiecīgo pakāpi hierarhijā saskaņā ar šā reglamenta 5. pantu.

2.   Vienlaikus nodrošinot Palātas ikdienas vadību, priekšsēdētāja vietas izpildītājs rīko jauna priekšsēdētāja vēlēšanas saskaņā ar šā reglamenta 7. pantu. Taču, ja priekšsēdētāja vieta kļūst vakanta mazāk nekā sešus mēnešus pirms kārtējā mandāta beigām, tad priekšsēdētāju aizstāj loceklis ar attiecīgo pakāpi hierarhijā saskaņa ar šā reglamenta 5. pantu.

3.   Ja priekšsēdētājs nevar pildīt amata pienākumus neklātienes vai citu ierobežojumu dēļ, tad viņu uz laiku aizstāj loceklis ar attiecīgo pakāpi hierarhijā saskaņā ar šā reglamenta 5. pantu.

9. pants

Priekšsēdētāja pienākumi

1.   Priekšsēdētājs:

2.   Priekšsēdētājs daļu pienākumu var deleģēt vienam vai vairākiem locekļiem.

3. IEDAĻA

REVĪZIJAS GRUPAS UN KOMITEJAS

10. pants

Revīzijas grupas

1.   Revīzijas grupas veido un to sastāvu nosaka saskaņā ar Īstenošanas kārtību.

2.   Revīzijas grupas sagatavo dokumentu pieņemšanu Palātā revīzijas jomā.

3.   Pēc priekšsēdētāja priekšlikuma katru no pārējiem locekļiem Palāta nozīmē kādā revīzijas grupā.

4.   Locekļi atskaitās attiecīgajai revīzijas grupai, kā arī Palātai par tiem uzticēto pienākumu pildīšanu.

11. pants

Komitejas

1.   Komitejas veido un to sastāvu nosaka saskaņā ar Īstenošanas kārtību.

2.   Komitejās izskata jautājumus, kas neietilpst 10. panta 2. punktā definētajā revīzijas grupu kompetencē.

4. IEDAĻA

ĢENERĀLSEKRETĀRS

12. pants

Palātas ģenerālsekretārs

1.   Ģenerālsekretāru ievēl aizklātā balsošanā, ievērojot Īstenošanas kārtībā paredzēto procedūru.

2.   Ģenerālsekretārs atskaitās Palātai, tai regulāri ziņojot par pienākumu pildīšanu.

3.   Palātas uzdevumā ģenerālsekretārs atbild par Palātas sekretariātu.

4.   Ģenerālsekretāram ir pilnvaras, kas dotas iecēlējinstitūcijai Eiropas Kopienu Civildienesta noteikumu 2. panta izpratnē, un pilnvaras, kas dotas institūcijai, kurai ir tiesības slēgt darba līgumus Eiropas Kopienu pārējo darbinieku nodarbināšanas kārtības 6. panta izpratnē, ja vien nav noteikts citādi Palātas Lēmumā attiecībā uz to pilnvaru izmantošanu, kas dotas iecēlējinstitūcijai un institūcijai, kurai ir tiesības slēgt darba līgumus.

5.   Ģenerālsekretārs atbild par Palātas personāla vadību un Palātas pārvaldību, kā arī veic citus Palātas uzticētus pienākumus.

6.   Ģenerālsekretāra neklātienes vai citu ierobežojumu gadījumā viņu uz laiku aizstāj saskaņā ar Īstenošanas kārtību.

II NODAĻA

PALĀTAS PIENĀKUMU IZPILDE

13. pants

Deleģēšana

1.   Ar nosacījumu, ka tiek ievērots kolektīvās atbildības princips, Palāta var uzdot vienam vai vairākiem locekļiem veikt skaidri noteiktus vadības vai pārvaldības pasākumus Palātas vārdā un pārraudzībā, jo īpaši, sagatavošanas pasākumus lēmumiem, ko vēlāk pieņem Palāta pilnā sastāvā. Attiecīgie locekļi par šādā kārtā veiktiem pasākumiem ziņo Palātai.

2.   Locekļi var pilnvarot vienu vai vairākus ierēdņus vai darbiniekus parakstīt dokumentus jautājumos, kas ir locekļu kompetencē, saskaņā ar Īstenošanas kārtībā paredzētiem noteikumiem.

14. pants

Kredītrīkotāja pilnvaras

1.   Kredītrīkotāja pilnvaras saskaņā ar budžeta izpildes iekšējiem noteikumiem ir Palātas locekļiem un – tās deleģējot – ģenerālsekretāram.

2.   Lēmumā par budžeta izpildes iekšējiem noteikumiem Palāta paredz noteikumus par kontroles procedūrām, ko piemēro kredītrīkotāja un deleģētā kredītrīkotāja pilnvaru izpildei.

15. pants

Palātas struktūrvienības

1.   Palāta nosaka savu struktūrvienību uzbūvi.

2.   Pēc ģenerālsekretāra priekšlikuma Palāta sadala štata sarakstā paredzētās amata vietas administratīvajām struktūrvienībām un revīzijas grupām.

II SADAĻA

PALĀTAS DARBA PROCEDŪRAS

I NODAĻA

PALĀTAS SĒDES

16. pants

Sēžu grafiks

1.   Palāta katra gada beigās izstrādā provizorisku sēžu grafiku nākamam gadam.

2.   Pēc priekšsēdētāja iniciatīvas vai vismaz vienas ceturtās daļas Palātas locekļu pieprasījuma var rīkot papildu sēdes.

17. pants

Darba kārtība

1.   Sēžu darba kārtības projektus izstrādā priekšsēdētājs.

2.   Darba kārtības projektu kopā ar priekšlikumiem to grozīt iesniedz Palātai, kas katras sēdes sākumā apstiprina darba kārtību.

3.   Tie darba kārtības jautājumi, kurus Palāta var pieņemt bez apspriešanas, tiek iekļauti darba kārtības A daļā, savukārt pēc apspriešanas pieņemamie jautājumi tiek iekļauti darba kārtības B daļā.

4.   Sīkāk izstrādātus noteikumus, saskaņā ar kuriem konkrēti jautājumi var būt pieņemti bez apspriešanas vai pēc apspriešanas, paredz Īstenošanas kārtībā.

5.   Termiņus darba kārtības un saistīto dokumentu izplatīšanai nosaka Īstenošanas kārtībā.

18. pants

Lēmumu pieņemšanas procedūra

Palāta lēmumus pieņem formālās sēdēs, izņemot gadījumus, kad tā piemēro rakstisko procedūru, kas paredzēta 23. panta 5. punktā.

19. pants

Sēžu vadīšana

Palātas sēdes vada priekšsēdētājs. Priekšsēdētāja neklātienes vai citu ierobežojumu gadījumā sēdes vada loceklis, kas uz laiku aizstāj priekšsēdētāju atbilstīgi 8. pantam.

20. pants

Kvorums

Palāta ir tiesīga lemt divu trešdaļu locekļu klātbūtnē.

21. pants

Slēgtas un atklātas sēdes

Palātas sēdes nav atklātas, ja vien Palāta nelemj citādi.

22. pants

Sēžu protokoli

Visas Palātas sēdes protokolē.

II NODAĻA

LĒMUMI

23. pants

Lēmumu pieņemšana

1.   Palāta lēmumus pieņem kā koleģiāla struktūra pēc tam, kad tie izskatīti attiecīgā revīzijas grupā vai komitejā, izņemot tos lēmumus, ko Palāta pieņem kā iecēlējinstitūcija vai kā institūcija, kurai ir tiesības slēgt darba līgumus.

2.   Dokumentus, kas minēti EK līguma 248. panta 4. punkta trešajā daļā un EAEK līguma 160.c līguma 4. punkta trešajā daļā, Palāta pieņem ar tās locekļu balsu vairākumu.

3.   Neskarot 4. panta 4. punktu un 7. panta 2. punktu, pārējos lēmumus Palāta pieņem ar sēdē klātesošo locekļu balsu vairākumu. Tomēr Palāta pēc kāda locekļa priekšlikuma var ar sēdē klātesošo locekļu balsu vairākumu paziņot, ka par kādu konkrētu palātā izskatāmu jautājumu lēmumu pieņem Palātas locekļu vairākums.

4.   Ja lēmums pieņemams ar klātesošo locekļu balsu vairākumu, bet tiek nodots vienāds skaits balsu “par” un “pret”, tad priekšsēdētāja balss ir izšķirošā.

5.   Katrā gadījumā atsevišķi Palāta nosaka, kuri lēmumi pieņemami rakstveida procedūrā. Šīs procedūras sīkāki noteikumi izklāstīti Īstenošanas kārtībā.

24. pants

Valodu lietojums un autentiskuma piešķiršana dokumentiem

1.   Ziņojumus, atzinumus, apsvērumus, deklarācijas par pārskatu ticamību un citus dokumentus, ko paredzēts publicēt, sagatavo visās oficiālajās valodās.

2.   Dokumentus autentificē ar priekšsēdētāja parakstu uz visu oficiālo valodu versijām.

25. pants

Dokumentu izsūtīšana un publicēšana

Saskaņā ar Līgumiem un jo īpaši EK līguma 248. panta 4. punktu un EAEK līguma 160.c panta 4. punktu, kā arī neskarot attiecīgus nosacījumus Finanšu regulā, Īstenošanas kārtībā ir paredzēti noteikumi par Palātas ziņojumu, atzinumu, apsvērumu, deklarāciju par pārskatu ticamību un citu lēmumu izplatīšanu un publicēšanu.

III NODAĻA

REVĪZIJAS UN PĀRSKATU, ZIŅOJUMU, ATZINUMU, APSVĒRUMU UN DEKLARĀCIJU PAR PĀRSKATU TICAMĪBU SAGATAVOŠANA

26. pants

Revīziju veikšana

1.   Palāta paredz sīki izstrādātus noteikumus, saskaņā ar kuriem veicamas Līgumos paredzētās revīzijas.

2.   Palāta revīzijas veic saskaņā ar tās darba programmā noteiktiem mērķiem.

27. pants

Referenti

1.   Katram veicamam uzdevumam attiecīgā revīzijas grupa ieceļ vienu vai vairākus locekļus par referentiem. Uzdevumiem, kas tieši neietilpst kādas revīzijas grupas kompetencē, vienu vai vairākus referentus katrā gadījumā atsevišķi ieceļ Palāta.

2.   Tiklīdz Palātai lūdz sniegt atzinumu atbilstīgi vai nu EK līguma 279. un 280. pantam un EAEK līguma 183. pantam, vai arī EK līguma 248. pantam un EAEK līguma 160.c pantam, vai ja Palāta vēlas izteikt apsvērumus atbilstīgi EK līguma 248. pantam un EAEK līguma 160.c pantam, Palāta no locekļu vidus izraugās vienu vai vairākus referentus, kuriem uzdod izskatīt attiecīgo jautājumu un sagatavot dokumenta projektu.

III SADAĻA

VISPĀRĪGIE UN NOBEIGUMA NOTEIKUMI

28. pants

Daļskaitļos izteikti cipari

Piemērojot šo reglamentu, daļskaitļos izteiktus ciparus noapaļo līdz veselam ciparam uz augšu.

29. pants

Īstenošanas kārtība

1.   Palāta ar tās locekļu vairākuma lēmumu nosaka šā reglamenta Īstenošanas kārtību.

2.   Īstenošanas kārtību publicē Palātas tīmekļa vietnē.

30. pants

Piekļuve dokumentiem

Saskaņā ar atklātības un labas pārvaldības principiem, kā arī neskarot Finanšu regulas 143. panta 2. punktu un 144. panta 1. punktu, jebkurš Eiropas Savienības pilsonis un jebkura fiziska vai juridiska persona, kura dzīvo vai kuras juridiskā adrese ir kādā dalībvalstī, ir tiesīga piekļūt Palātas dokumentiem atbilstīgi lēmumam, ar ko paredz iekšējos noteikumus, saskaņā ar kuriem izskatāmi pieteikumi par piekļuvi Palātas rīcībā esošiem dokumentiem.

31. pants

Spēkā stāšanās

Ar šo reglamentu tiek atcelts un aizstāts reglaments, ko Palāta pieņēma 2002. gada 31. janvārī.

Šis reglaments stājas spēkā 2005. gada 1. janvārī.

32. pants

Publicēšana

Šo reglamentu publicē Eiropas Savienības Oficiālajā Vēstnesī.

Luksemburgā, 2004. gada 8. decembrī

Revīzijas palātas vārdā —

priekšsēdētājs

Juan Manuel FABRA VALLÉS

----